Papersnake/gushiwen huggingface dataset:
平黎乱追忆李太守
吴秉机（明代）

数载么么横不禁，得公调度扫氛阴。云霓望慰渔樵起，天日光回鬼魅沉。

几队貔貅征战力，百年鸡犬拊循心。攀辕无计堪惆怅，五指云边去后深。
闲游
陆游（宋代）

过尽僧家到店家，山形四合路三叉。
清明浆美村村卖，谷雨茶香院院夸。
困卧幽窗身化蝶，醉题素壁字栖鸦。
夕阳不尽青鞋兴，小立风前鬓脚斜。
送诸进士赴试礼部
沈遘（宋代）

吾州号多士，今兹见诸生。自非中正旧，焉识乡里评。

但喜后来秀，纷若春华荣。高会存故事，工歌追鹿鸣。

劝酬皆嘉宾，杂奏瑟与笙。何以为子赠，赠子毋骄盈。

一献未足信，要之观厥成。行矣其自厉，倾耳闻吉声。
晓景亭
司马光（宋代）

帘栊分晓色，远树子规啼。
浓露侵衣冷，晴烟压水低。
神游灵境健，身人画图迷。
衙吏无烦报，汀洲鹭正棲。
泰灵园书事 其一
蔡襄（宋代）

槛外珍丛叨下泉，祥符天子泰灵仙。忽逢野老临池水，自剪残花趁岁钱。
挽萧知县二首
陈淳（宋代）

资禀於人异，天钟自粹夷。
怀才无表襮，制行绝瑕疵。
孝比王祥笃，知机下惠遗。
乡闾称厚德，已矣但长噫。
圣宏上人过访
潘钟麟（清代）

十载芒鞋迹，云山踏万重。何期间坐雨，又忽对听松。

瘦杖思肩雪，空廊说画龙。扑尘车马外，难得冷相逢。
句
赵相（宋代）

夕阳绿涧明。
送越州佥判徐状元赴阙
华镇（宋代）

彼美司刑士，言辞越幕宾。斑衣登彩舫，罗袖拥雕轮。

重过千年登，轻捐万壑春。拂樯风习习，汎楫水鳞鳞。

仰念当朝律，高还治古淳。嘉猷皆建置，弊法不因循。

食饼无容画，观龙必贵真。进贤非积累，怀宝免湮沦。

徒步升黄阁，元台出渭滨。昔年书旧史，今日在严宸。

志士休歌凤，鸿儒罢泣麟。不愁长待价，祇恐未能仁。

盛世当千士，明公第一人。词场无大敌，桂苑绝前尘。

雅誉多材艺，雄居要路津。规为真大器，荐擢易常伦。

绀发年方壮，清光日向亲。横飞朝鼎鼐，跬步职丝纶。

学问功无愧，经纶志必伸。善将兼海内，泽可下天民。

既得风云便，应为柱石臣。已知材似杞，惟贵寿如椿。

猥似卑凡质，同居晏粲辰。问年虽鲁卫，语士乃齐秦。

敢谓苗堪揠，惟知竹有筠。毛公方喜檄，原宪不忧贫。

春至宁栽柳，秋来未忆莼。况逢春眼见，何虑白头新。

戮力尊贤轨，虚怀慕德邻。愿言登左右，无或弃轮囷。
某到郴几两月适当重阳而菊犹叹开然江山清远又仙佛所居有足乐者因成鄙句以写离忧
李光（宋代）

重阳从古多伤感，逐客南来重叹嗟。镜里但惊添白发，樽前犹叹见黄花。

求仙顿觉三山近，成佛无令一念差。习气平生都扫尽，更凭橘水洗尘沙。
越人以幕养花因游其下二首
王安石（宋代）

尚有残红已可悲，更忧回首只空枝。
莫嗟身世浑无事，睡过春风作恶时。
寒夜
张耒（宋代）

暗空无星云抹漆，邑犬吠野人履霜。
岁云暮矣风落木，夜如何其斗插江。
屋头眠鸡正寂寂，野县严鼓先逢逢。
摩挲老面起构火，春色床头酒满缸。
点绛唇·县斋愁坐作
葛胜仲（宋代）

秋晚寒斋，藜床香篆横轻雾。闲愁几许。梦逐芭蕉雨。
云外哀愁，似替幽人语。归不去。乱山无数。斜日荒城鼓。
武林山十咏·冷泉亭
梅询（宋代）

古窦鸣幽泉，苍崖结虚宇。
六月期客游，披襟苦徂暑，
开窗弄清浅，吹鬓疑风雨。
不见白使君，烟萝为谁语。
雉山院
蔡瑗（宋代）

白雉闻经向此山，转身来伴老僧闲。大都见善能开悟，天上人间任往还。
酬周判官巡至始兴会改秘书少监见贻之作兼呈耿广州
张九龄（唐代）

惟昔迁乐土，迨今已重世。阴庆荷先德，素风惭后裔。

唯益梓桑恭，岂禀山川丽。于时初自勉，揆己无兼济。

瘠土资劳力，良书启蒙蔽。一探石室文，再擢金门第。

既起南宫草，复掌西掖制。过举及小人，便蕃在中岁。

亚司河海秩，转牧江湖澨。勿谓符竹轻，但觉涓尘细。

一麾尚云忝，十驾宜求税。心息已如灰，迹牵且为赘。

忽捧天书委，将革海隅弊。朝闻循诚节，夕饮蒙瘴疠。

义疾耻无勇，盗憎攻亦锐。葵藿是倾心，豺狼何反噬。

履险甘所受，劳贤恧相曳。揽辔但荒服，循陔便私第。

嘉庆始获申，恩华复相继。无庸我先举，同事君犹滞。

当推奉使绩，且结拜亲契。更延怀安旨，曾是虑危际。

善谋虽若兹，至理焉可替。所仗有神道，况承明主惠。
鼓吹曲辞 其四
岑参（唐代）

月落辕门鼓角鸣，千群面缚出蕃城。洗兵鱼海云迎阵，秣马龙堆月照营。
枇杷
方岳（宋代）

击碎珊瑚小作珠，铸成金弹蜜相扶。
罗襦襟解春葱手，风露气凉冰玉肤。
并世身名扬氏子，旧家门户北村卢。
知音未必能知味，曾遣青前泪湿无。
题赵子固水仙图
翠屏道人（宋代）

翠带悬珰重，凌波步步轻。
春深不成怨，锦瑟夜无声。
读中兴碑
秋隐里叟（宋代）

辞本春秋作，聱翁策固长。
漫嗟褒贬迹，孰继老汾阳。
赏十月菊赠同年张叔亨泰
方俊（明代）

十月黄花开满篱，人人都道不逢时。虽然已过重阳节，开也迟迟谢也迟。
句
薛映（宋代）

黄鹄晨霞傍楼起，头陀秋草绕碑荒。
乌夜啼
潘牥（宋代）

无端小雪廉纤。入平檐。金鸭旋添龙饼，莫开帘。

寻梅约。开还落。可曾忺。合作一年春恨，上眉尖。
尝见石刻本华山图以为形似不过如此及既登而
王履（宋代）

世间丹粉竞纷纷，若个能知伪里真。
但使初心随眼转，不妨延寿写昭君。
秋夜
白玉蟾（宋代）

有客眠孤馆，更阑拥纸衾。
清风千里梦，明月一声砧。
素壁秋灯暗，红炉火夜深。
寒猿啼岭外，惹起故乡心。
午暑
楼钥（宋代）

炎官火伞罩中区，病老低垂气不苏。难学孙儿频饮冷，时将冰水洗霜须。
雄州发船
黄儒炳（明代）

经时疲马足，此日喜登舟。溪涨洪涛驶，天晴宿瘴收。

缓歌听款乃，短棹任夷犹。凝睇诸山色，停云在广州。
望江道中
陆游（宋代）

吾道非邪来旷野，江涛如此去何之？起随乌鹊初翻後，宿及牛羊欲下时。
风力渐添帆力健，橹声常杂雁声悲。
晚来又入淮南路，红树青山合有诗。
武连驿夜雨
张问陶（清代）

顿讶寒如此，惊心节序讹。归人乡梦促，古县雨声多。

滩响疑金铁，山容想黛螺。来朝行不得，闲绝是疲骡。
赠朝鲜进士金山泉 其三
李璋煜（清代）

沃沮高句骊，旧隶朝鲜地。南闾并右渠，四部汉所置。

曩读班范书，略能观大义。览兹箕田图，画井食其利。

七县设岭东，三州分牧使。为问王险都，今昔应殊异。

甑山浿水间，指画穷奇閟。东译史尚存，海舶遥相寄。
安素午睡
钱时（宋代）

禾黍秋相近，溪山日自长。
午窗千嶂雨，幽梦一帘香。
往复无间
释重顯（宋代）

晡时申，急急逃生路上人。
草鞋踏尽家乡远，顶罩烧钟一万斤。
斜日二首 其二
张耒（宋代）

伏尽金才壮，天高火欲流。病悰抛酷暑，诗兴得高秋。

昼静尘埃少，宵凉河汉浮。青伤桐叶腻，爽夺蕙兰柔。

晚岁寒将届，群芳叶不收。幽人多感慨，啼鴂助骚愁。

病懒非高卧，疏迂却自由。功名与世事，摆落醉乡游。
再过天长寺二首 其二
孙觌（宋代）

山立起平案，松偃卧枕冈。尚怜桃靥小，已见麦头昂。

检事关兵气，逃禅入醉乡。平生江海兴，一棹付慈航。
客中 其一
丘葵（宋代）

孤客思家坐似瘖，溪风吹树为悲吟。溪中流水深千尺，未抵慈亲忆子心。
一寸金 金拓蜀先主碑
吴湖帆（清代）

三国英雄，未许曹瞒共杯席。怅古台落木，神鸦聚散，秋风衰草，古碑荒寂。

千古苔痕碧。当年事、道陵泪滴。如今对、白茧乌毡，梦想完颜尽陈迹。

正字摩挲，荆川书妙，冰庵印犹识。认蒋侯抽校，王郎閒记，玉峰小泊，金阊回楫。

文海穷搜讨，归来并、四欧秘籍。尊前看、耳热生花，惯得留漱墨。
题渭滨亭
李之仪（宋代）

广张三千六百钓，太公欲与文王亲。文王不为熊罴猎，卜年七百终何人。

开元天子降步辇，当日何如渭滨见。是同是异不可诘，一等风云符虎变。

吾君好贤轶前古，处处鹓鸾刷修羽。观君命意非苟然，他日风流须再睹。
次韵张秘丞劝驾
刘克庄（宋代）

一纸黄书举茂才，使君后挽复前推。
似闻太史占奎宿，先敕天前起蛰雷。
唐世科场先进士，汉家郊庙要抡魁。
白头乡老殷勤处，西望旗铃送喜来。
横浦十咏·解太尉墓
刘黻（宋代）

桧肉不可食，但增忠义悲。
焚香临决日，扼腕议和时。
偃月人何在，凌烟草亦知。
曾闻无垢语，刊入墓头碑。
句 其二
张瑰（宋代）

人间独有当时月，山际犹无后世樵。
送客至城西望图山因寄浙西府中
徐铉（宋代）

枚叟邹生笑语同，莫嗟江上听秋风。
君看逐客思乡处，犹在图山更向东。
为月塘上人题赵松雪兰杭人有卖兰为业
张宁（明代）

楚畹萋萋草共生，吴城日日卖花声。离骚读尽无人问，閒倚萧斋看落英。
无题
舒岳祥（宋代）

欲问醉乡过睡乡，两乡相接两相忘。
海棠应是此乡物，醉晕深如午睡长。
奉和御制塔影诗
王汝玉（明代）

金仙设教传人间，法王阐化抽玄关。遂看灵谷是灵鹫，还指东山为雪山。

钟声晓逐湖声起，江月芒寒天似水。弘敷大法起秋毫，弥满三千大千里。

昆崙之水决黄河，滔滔一派东流波。人生真源无滞碍，何用平地生遮罗。

乌飞兔走朝还昧，春去秋来递更代。若能澄净不生尘，千古灵根镇长在。

世间何色与何空，空色由来何异同。岸上花开水边影，分明空色有无中。

谁言金石终成毁，须信真空有真体。东园卉木万般新，独数姚黄并魏紫。

世人实解消群惑，枥骥终然脱徽纆。春风得意骋康衢，长日遨游趋乐国。

大漠群山葱岭西，法王曾此导沈迷。只今谒帝到中土，法雨洒出红玻瓈。

人喜迁乔出幽谷，快披云雾曕晴煜。天风吹送天花来，万壑千岩总芬馥。

紫霄复见发神光，祥云五色连苍茫。金莲花开遍古柏，宝塔倒影来长廊。

回望凤城才咫尺，都人瞻仰无晨夕。倾心愿效鹿衔花，毕竟顿忘驹过隙。

小臣幸预登香台，周瞰玉宇消轻埃。天书煌煌丽云汉，龙鸾腾舞奎文开。

青山尽是烟霞绕，玉树珠林相皎皎。法王长赞太平年，九重阊阖春初晓。
句
高遵惠（宋代）

上林供王宴，圣母赐金钱。
东窗
陆游（宋代）

寂寂东窗午梦残，更堪春雨作春寒。
蛮童未报煎茶熟，一卷南华枕上看。
送马秀才
朱庆馀（唐代）

清貌不识睡，见来尝苦吟。风尘归省日，江海寄家心。

与鹤期前岛，随僧过远林。相于竟何事，无语与知音。
食蛎次韵芸隐
张蕴（宋代）

相黏成什伯，峰耸若山王。
攻处须犀铁，持来出蟹汤。
梅花霜后味，竹色酒边香。
坐忆游闽乐，今年始得尝。
燕
宋无（元代）

衔得香泥去，花间日午时。玉人方睡起，莫讶卷帘迟。
解连环 与金桂轩虎丘送春
袁易（元代）

燕忙莺寂。惊千林稚绿，半湾新碧。试送目、官柳河桥，便携酒饯春，去应无迹。岸曲残英，尚勾引、行舟攀摘。茶笋香顿冷，瘦愁易感，旧游难觅。天开画图绣壁。看岚光似染，云翠疑滴。带暝色、飞入清吟，为小驻兰桡，快寻芳屐。细蹑苔阶，怕踏碎、白云狼藉。恨萧萧、暮烟细雨，又还送客。
巫山一段云 北山烟雨
李齐贤（元代）

万壑烟光动，千林雨气通。五冠西畔九龙东。水墨古屏风。岩树西凝翠，溪花乱泛红。断虹残照有无中。一鸟没长空。
登永济寺楼书怀
方正澍（清代）

危楼突兀贴苍山，卷幔三吴一望间。林鸟忽随霜叶下，江潮自背夕阳还。

有涯岁月含愁过，无用文章割爱删。凭眺可怜情作恶，蒲团深羡老僧闲。
阜城晚遇南京户部张彦质郎中附奏江南旱灾
程敏政（明代）

诏使频年发，皇恩岂不覃。水方渰冀北，旱复苦江南。

天意嗟何极，民生半不堪。同袍夜相语，禄食漫怀惭。
船场岩
李纲（宋代）

仙艇何年插翠微，云篷烟棹尚依依。凌虚欲鼓天边柁，唤取双龙背负飞。
任秋田明经读书祇园庵柯岩之游拟枉道过访骤雨不果诗以寄怀
曹寿铭（清代）

绝磴苍茫俯碧浔，烟萝寂寞此登临。已餐石气清诗骨，欲就禅花证佛心。

隔岸云山无鹤导，满湖风雨作龙吟。归舟怅望江头路，杳杳疏钟度水深。
圜丘歌八首 其七 武舞
牛弘等奉诏作（隋代）

御历膺期，乘乾表则。成功戡乱，顺时经国。兵畅五材，武弘七德。

憬彼遐裔，化行充塞。三道备举，二仪交泰。情发自中，义均莫大。

祀敬恭肃，钟鼓繁会。万国斯欢，兆民斯赖。享兹介福，康哉元首。

惠我无疆，天长地久。
苦寒二首
张耒（宋代）

二月八日寒未已，山城雨过净如洗。
城门樵渔不复来，市中屐齿响长街。
老翁一杯百不知，酒酣放歌视群儿。
句芒当权不用事，玄冥功成徒尔为。
醉中戏次师言韵兼简少逸 其三
李彭（宋代）

往日风流京兆眉，却穿习薄败荷衣。新诗浑作莺花语，只欠天街便面归。
山中小雨得宇文使君简问尝见张僊翁乎戏作一
陆游（宋代）

张僊挟弹知何往，清啸穿林但可闻。
拾得铁丸无处用，为君打散四山云。
和僧碧泉三首
胡宏（宋代）

清泠空色似秋澄，疑集群仙拥万灵。
深处有香春不断，波间藻荇四时青。
送昌英叔知县之官麻阳
杨万里（宋代）

政坐诗无半点尘，天令著句锦江春。
远民蒙惠即真学，漫仕绿亲非为身。
许日相从今恨少，先生此别我谁邻。
不应更作徒劳叹，廊庙方寻密县人。
汴京纪事二十首 其九
刘子翚（宋代）

神霄宫殿五云间，羽服黄冠缀晓班。
诏许群臣亲受籙，步虚声里认龙颜。
和赵抃赋新繁周表权如诏亭诗
白贽（宋代）

亭名诏语密相沿，须信从来教义全。肯构尝探诗礼业，出纶特表父师贤。

早安素履知文富，晚服朱衣称赏筵。不是韦家专讲学，岂闻幡戟到门前。
寺居即事三首 其三
吕本中（宋代）

中原是何处，敢道几时回。一夏无书读，经时畏贼来。

老松犹偃蹇，病鹤久摧颓。莫怪论兵少，吾今心已灰。
句
黄景说（宋代）

一身尽著雪衣裳。
颂古十二首 其四
释法泰（宋代）

十分风采露堂堂，玉蕊琼华未比量。刚被傍人论好丑，因兹难嫁与潘郎。
夜游宫（苦俗客）
辛弃疾（宋代）

几个相知可喜。才厮见、说山说水。颠倒烂熟只这是。怎奈向，一回说，一回美。

有个尖新底。说底话、非名即利。说得口干罪过你。且不罪，俺略起，去洗耳。
八哀诗。赠太子太师汝阳郡王琎
杜甫（唐代）

汝阳让帝子，眉宇真天人。虬须似太宗，色映塞外春。

往者开元中，主恩视遇频。出入独非时，礼异见群臣。

爱其谨洁极，倍此骨肉亲。从容听朝后，或在风雪晨。

忽思格猛兽，苑囿腾清尘。羽旗动若一，万马肃駪駪。

诏王来射雁，拜命已挺身。箭出飞鞚内，上又回翠麟。

翻然紫塞翮，下拂明月轮。胡人虽获多，天笑不为新。

王每中一物，手自与金银。袖中谏猎书，扣马久上陈。

竟无衔橛虞，圣聪矧多仁。官免供给费，水有在藻鳞。

匪唯帝老大，皆是王忠勤。晚年务置醴，门引申白宾。

道大容无能，永怀侍芳茵。好学尚贞烈，义形必沾巾。

挥翰绮绣扬，篇什若有神。川广不可溯，墓久狐兔邻。

宛彼汉中郡，文雅见天伦。何以开我悲，泛舟俱远津。

温温昔风味，少壮已书绅。旧游易磨灭，衰谢增酸辛。
浪淘沙
蒋捷（宋代）

人爱晓妆鲜。我爱妆残。翠钗扶住欲欹鬟。印了夜香无事也，月上凉天。

新谱学筝难。愁涌蛾弯。一床衾浪未红翻。听得人催佯不睬，去洗珠钿。
句
魏元吉（宋代）

去来无踪迹，大块一飞尘。
念奴娇
仲殊（宋代）

水枫叶下，乍湖光清浅。凉生商素。西帝宸游罗翠盖，拥出三千宫女。绛彩娇春，铅华掩昼，占断鸳鸯浦。歌声摇曳，浣纱人在何处。别岸孤袅一枝，广寒宫殿，冷落栖愁苦。雪艳冰肌羞淡泊，偷把胭脂匀注。媚脸笼霞，芳心泣露，不肯为云雨。金波影里，为谁长恁凝伫。
残句天公自著思
苏轼（宋代）

天公自著思。
承示会稽大资政公思归篇辄次元韵
沈辽（宋代）

进退不辱古已稀，能如二疏盖有数。中间已辞五鼎食，今年欲洁一身去。

引身欲去强辞老，东部聊复颁宽诏。人间万事如一梦，何人颠倒真可笑。

红梅夜发新春枝，黄堂晏坐赋思归。已知无心更无碍，青山历历孤云飞。
虞美人·小梅枝上东君信
晏几道（宋代）

小梅枝上东君信。雪后花期近。南枝开尽北枝开。长被陇头游南、寄春来。
年年衣袖年年泪。总为今朝意。问谁同是忆花人。赚得小鸿眉黛、也低颦。
赠陈宗之
周文璞（宋代）

伊吾声里过年年，收拾旁行亦可怜。
频嗅芸香心欲醉，为寻脉望眼应穿。
哦诗苦似悲秋客，收价清于卖卜钱。
吴下异书浑未就，每逢佳处辄留连。
使辽作十四首 其四
刘跂（宋代）

但逐银牌使，何堪记驿程。路迷如欲尽，山转忽通行。

列仗新罗骑，先驱渤海兵。凿空谁计此，曾未及长缨。
祫享八首 初献、顺祖酌献用《大宁》。
郊庙朝会歌辞（宋代）

于赫皇祖，浚发其祥。德盛流远，奕世弥昌。孝孙有庆，嘉荐令芳。

神保是享，锡羡无疆。
则天挽歌
宋之问（唐代）

还应鼎湖剑，千载忽同归。
六月六日嘉会代柬 其二
区越（明代）

不受山阴父老钱，还山亦似出山年。新诗赋就客盈座，白酒来时赪满肩。

麋鹿动惊西华枕，凫鹥不上鉴湖船。岂知刘白赓歌日，绿野堂中几伴仙。
咏花雪诗
庾肩吾（南北朝）

瑞雪坠尧年，因风入绮钱。飞花洒庭树，凝瑛结井泉。

寒光晦八极，同云暗九天。已飘黄竹路，共庆白渠田。
菊花
方九功（明代）

露冷江苹雁度时，萧萧黄菊满疏篱。
寒枝带雨开仍艳，晚节凌霜赏未迟。
移傍小檐承绮席，从观深夜倒金户。
摘来冉冉香盈把，共泛西风醉莫辞。
莫惜寒花开太晚，孤怀深喜客来双。
疏枝最耐存霜圃，晚节偏宜映月窗。
同调自应兰是籍，浊醪何有玉为缸。
篱边无限陶潜兴，倒著纶巾醉未降。
游紫竹林禅院
方正澍（清代）

丁东檐铎雨初晴，云磴盘空接太清。破殿一门吞岭色，小亭终古走江声。

渔樵来往能行意，仙佛虚无易得名。石上棋残人散后，隔林落日挂铜钲。
次韵和吴冲卿秋意四首·发枣好草倒
司马光（宋代）

板花满庭除，籍籍不可扫。
稍疏邵平瓜，渐熟王阳枣。
失时围扇弃，新进袷衣好。
日暮益愁思，寒螀起幽草。
忽闻秋兴篇，叹赏几绝倒。
次韵郡斋偶成
赵抃（宋代）

两火一刀名素胜，十分双涧地长灵。常心曾为乘华舫，好手应长作画屏。

北海楼前千里静，南山天末四时青。蓬莱自是仙家景，解使诗翁醉眼醒。
送慎彦邻赴举
徐积（宋代）

天子诏多士，喜君为此行。美璞必三献，大禽终一鸣。
点绛唇·素香丁香
王十朋（宋代）

落木萧萧，琉璃叶下琼葩吐。素香柔树，雅称幽人趣。
无意争先，梅蕊休相妒。含春雨。结愁千绪，似忆江南主。
太常致斋闲书寺壁
文同（宋代）

晚日微明弄雨余，竹阴桐影共萧疏。
旋移小榻中庭坐，读尽扶桑太帝书。
郡厅有树，晚荣早凋，人不识名，因题其上
白居易（唐代）

浔阳郡厅后，有树不知名。秋先梧桐落，春后桃李荣。

五月始萌梧，八月已凋零。左右皆松桂，四时郁青青。

岂量雨露恩，沾濡不均平。荣枯各有分，天地本无情。

顾我亦相类，早衰向晚成。形骸少多病，三十不丰盈。

毛鬓早改变，四十白髭生。谁教两萧索，相对此江城。
岘山怀古
李白（唐代）

访古登岘首，凭高眺襄中。
天清远峰出，水落寒沙空。
弄珠见游女，醉酒怀山公。
感叹发秋兴，长松鸣夜风。
得家音
曹于汴（明代）

马上逢来使，急问庭帏事。先听报平安，才看平安字。

四体慊然舒，欢极仍涕泗。淮安送母回，经今岁五易。

虽知丰硕颜，其如年若驶。思归为阿母，不然忍遗世。

不归为阿母，不然胡所嗜。虚名误徽纆，浪迹成泥懘。

年年春明外，距家千里二。天门更万里，晓日光易被。

去留几踌躇，究将跨蹇逝。
登法华台
张栻（宋代）

山间景物转流年，台上风光处处传。
放目便应云梦小，凭栏平处祝融巅。
忽寻故国占天际，谁看孤舟系岸边。
百感还将山下去，肯同槁木堕深禅。
谢宋承奉惠寿木
沈周（明代）

鄙夫今年逾七旬，无一用世人嫌嗔。读书不成愚固在，耕田无收家益贫。

小儿造化苦玩弄，浩荡自谓无怀民。何愁白发不相放，生死已譬昼夜循。

花前笑口几回酒，松下无言终古尘。也怜狗马有帷盖，安少一木藏吾身。

堂堂七尺我自玉，乌鸢蝼蚁谁敢亲。青城古杉一千岁，天将为我留轮囷。

宋公借力剪寄远，鲸波万里来犹神。质如金石坚可珍，其文纠纽腻且匀。

霞肪晕紫香触手，舁入草堂惊四邻。自公好施发天性，岂以菲薄当其仁。

鹿皮苍璧殊未称，短篇聊诉吾为人。
夏日独居
王安国（宋代）

晰晰池沼鯈，绿萍随下上。黳黳堂庑燕，白昼容俛仰。

顾我亦晏如，环庐花药长。无材助太平，得地幸閒旷。

稍涉千古书，日觉神明王。乘閒盼物情，自适忘外奖。

涵濡覆载仁，谁废鱼丽唱。黄尘洮陇戍，黑雾荆衡饟。

奔波喝道边，毕命营边障。吾此独何为，飞潜乐能飨。

何时闻解严，慰彼西南望。当使少陵翁，得见廉颇将。
小山耸桂
高似孙（宋代）

桂树耸生兮山之幽，匽蹇布沪兮翠交流。
壑溪错互云崒霄，石兮兮兮溜鸣青。
鹤阴阴兮猿嗷嗷，攀援桂枝兮聊佳留。
聊佳留兮迟迟，讯有华兮东篱。
风景兮不可支，襟将舒兮孰怡。
碕兮曲，山崒屼，
揽赜邃兮心恍惚。潏兮沕，
寥兮瑟，柽萝密丛灌盘纡兮杳藏日。
嶙峋鉴落兮蕫茏回复，榛七葐蒀兮葩华棻郁。
青萝素蔓兮功薇芜或毓，兕勇熊兮来啸来伏。
山中崊崊兮嵬嵬，泠兮济济。
蛩唧兮禽嘶，秋风兮自来。
攀桂枝兮聊须留。桂花开兮芙蓉寒，
桂花落兮芰荷乾。若人兮悲秋，
山中兮胡为不可留。
送庞签判
王安石（宋代）

北都两去不辞勤，仕路论材况出群。
一相关藩尝负弩，三年通籍更从军。
清谈犹得当时事，遗爱应从此日闻。
我忆荆溪山最乐，看君摩翮上青云。
送陈长卿还八闽
释今壁（明代）

岭树吹寒动早梅，好山那惜暂徘徊。难教云水留君住，先问舟徘何日来。

松径未深终有待，石池虽浅更须开。闻钟应不同元亮，肯信溪桥长绿苔。
经伏波神祠
刘禹锡（唐代）

蒙蒙篁竹下，有路上壶头。汉垒麏鼯斗，蛮溪雾雨愁。

怀人敬遗麏，阅世指东流。自负霸王略，安知恩泽侯。

乡园辞石柱，筋力尽炎洲。一以功名累，翻思马少游。
和孔纯老按属邑六首
王之道（宋代）

野云和雨渡金湖，山色微风恍有无。
不惯扁舟浮浩渺，且驱羸马上崎岖。
卜算子
张元干（宋代）

凉气入熏笼，暗影欹花砌。紫玉谁人三弄寒，细吹断、江梅意。

花底湿春衣，隔坐风轻递。却笑笙箫缑岭人，明月偷垂泪。
门有车马客行
陆机（魏晋）

门有车马客，驾言发故乡。
念君久不归，濡迹涉江湘。
投袂赴门涂，揽衣不及裳。
拊膺携客泣，掩泪叙温凉。
借问邦族间，恻怆论存亡。
亲友多零落，旧齿皆凋丧。
市朝互迁易，城阙或丘荒。
坟垄日月多，松柏郁茫茫。
天道信崇替，人生安得长。
慷慨惟平生，俯仰独悲伤。
富平少侯
李商隐（唐代）

七国三边未到忧，十三身袭富平侯。
不收金弹抛林外，却惜银床在井头。
彩树转灯珠错落，绣檀回枕玉雕锼。
当关不报侵晨客，新得佳人字莫愁。
飞燕
何荆玉（明代）

朝飞燕，暮飞燕，出入雕梁人莫见。常托平阳公主家，偶然飞入昭阳殿。

青锁犹惭柳作腰，建章差可花为面。弱舞惊风掌上回，清歌欺雪喉中转。

日上金砖未起来，昨宵长夜曾开宴。日去朝来乐未央，转日为年犹恨短。

无复阶前笑却车，或闻箧里悲捐扇。不愁宠有别人争，只怕恩为亲娣换。

愿效双头取并怜，难教并蒂成双恋。兄弟新欢未见加，夫妻旧爱俄惊断。

世上人情最易更，浮云不足方其变。泰山作势片时颓，沧海为波一朝浅。

昨日欢成今日悲，九回肠起千回怨。秋水凝时望眼悬，春山低处愁眉敛。

脂销馀粉腻全乾，泪界残妆痕一线。锦茵寂寞梦初回，玉漏迢遥夜方半。

已恨秋宵永似年，岂堪秋月明如练。御辇明朝或复来，一朝辄去惊奔电。

未到长门绝幸时，已成金屋稀恩渐。莫言骨肉聚来欢，骨肉虽欢情意闷。

专房之地无至亲，妒宠之情能杀眷。寄语今朝长信人，区区陌路何难贱。
送君时东归夜宿城外并桥上 其一
彭汝砺（宋代）

疏疏星月帖云浮，槐叶风声已转秋。欲寄归帆终未得，徒分心逐水东流。
立秋后一日池上杂兴
张镃（宋代）

小娃犹记喜归时，故唱前年自赋词。
但得池边鸥鹭听，更须门外野人知。
贫居咏怀赠乐天
刘禹锡（唐代）

若有金挥胜二疏。
邳州哭母小祥
文天祥（宋代）

我有母圣善，鸾飞星一周。
去年哭海上，今年哭邳州。
遥想仲季间，木主布筵几。
我躬已不阅，祀事付支子，使我早沦落，如此终天何。
及今毕亲丧，于分亦已多。
母尝教我忠，我不违母志。
及泉会相见，鬼神共欢喜。
偈颂一百零九首
释可湘（宋代）

黄檗打临济，义出丰年。
兴化赶克宾，虾为子屈。
其功盖代，保要重论。
一火铸成金弹子，棒头敲出玉麒麟。
自觉二首
方回（元代）

还将短鬓受秋风，倏忽炎凉事不同。
青史合居人品上，白云肯到市声中。
蕙肴兰藉何须饱，制荷衣未觉管穷。
驷马高车足忧患，五湖归作钓鱼翁。
江上
释行海（宋代）

江雨随风打客身，咚咚津鼓祭潮神。
帆来帆去朝还暮，老尽东西南北人。
颂古六十二首 其二
释清远（宋代）

法王法令若为酬，潦倒文殊强出头。负累释迦犹可事，至今千古闹啾啾。
金沙堆
张孝祥（宋代）

玻璃盆中金作堆，药房桂栋中天开。洞庭无底蛟蜃恶，君不唤我那能来。

旁船守风四十日，我行昨夜到磊石。山头望君乞杯珓，僮仆欢呼得头掷。

二更南风转旗脚，打鼓开船晓星落。秋光净洗八百里，亭午投君庙前泊。

斩牲酾酒报君德，君今清都岂其食。聊须醉饱撑船侬，明日依旧行南风。
状元瑞莲一茎三花
黄居俊（明代）

绿萼盈池漾碧苔，清香每逐好风来。翩翩素色三花舞，濯濯芳容一蒂开。

洁若月娥升玉殿，皎如霜女度瑶台。时人都说濂溪兴，谁识休徵兆大魁。
张户部惠山杨梅
张镃（宋代）

尝闻魏伯阳，铸丹会稽山。
功成试其徒，未欲汎与餐。
绐言丹入口，命尽不可还。
一人笃信道，快饵肯作难。
翁复起诸死，携手升云亦。
临行作奇戏，留使后世看。
聊将一粒变万颗，掷向青林化珍果。
彷佛芙蓉箭镞形，涩如鹤顶红如火。
只随翁子姑号阳，姓杨乃是讹偏旁。
迄今年深少人识，地妪山君应记得。
木生曲直味宜酸，此独甘香胜蜜团。
吾宗望郎忽驰送，色映筠篮光欲动。
想因见此列宿躔，曾遣冰壶纤指弄。
我方水际呼清风，葛巾高挂千丈松。
为公摘荷盛荐酒，此乐城中那更有。
秋夕池上
钱惟演（宋代）

珪月上金塘，烟容带水光。
朱华接兰坂，绿荇溢鱼防。
丛暗禽栖密，林疏露下凉。
秋怀已潘鬓，无柰更啼螀。
和陈器之诗四首 其三 吊连昌
张耒（宋代）

唐日西颓半明灭，长彗扫天流战血。六龙不复入东都，连昌已有狐狸穴。

宫前茫茫洛阳路，汉甲胡兵几回度。火焚马蹴百战场，尽是旧时歌舞处。

游魂不归宫树老，茂陵金玉人间宝。春耕迤逦上空山，夜燐青荧照秋草。

女几巉巉青插天，东流洛水自潺湲。兴亡一觉繁华梦，只有山川似旧年。
咏月三首
王安石（宋代）

江海清明上下兼，碧天遥见一毫纤。
此时只欲浮云尽，窟穴何妨有兔蟾。
同张莱山旧令公泛月帆园
陈迪纯（明代）

久渴檐帷洽夙欢，朅来林野暂盘桓。清光散沼天如洗，荡漾浮槎露欲漙。

绕槛花明秋不老，临流石垒膝容安。园亭倍觉开眉目，潦倒樽前话夜阑。
长乐閒赋 其十
黄裳（宋代）

周回禅刹望严城，云弄遥岑一寸青。眼在簿书心在道，何妨寻我到山亭。
西征范田遇雪三绝
陈淳（宋代）

夜宿荒村曰范田，声声频滴屋檐前。
朝来揭起柴扉看，满目青山白玉巅。
秋登兰山寄张五
孟浩然（唐代）

北山白云里，隐者自怡悦。
相望试登高，心随雁飞灭。(试 一作 始)
愁因薄暮起，兴是清秋发。
时见归村人，沙行渡头歇。(沙行 一作：沙平)
天边树若荠，江畔洲如月。(洲 一作：舟)
何当载酒来，共醉重阳节。
送沈元诚赴临漳主簿
陈傅良（宋代）

谁说乡先进，能无沈隐侯。
青衫今适越，白发竟依刘。
道固为名累，人当与命谋。
三台行渐近，且勿问归舟。
题肃万邦蒲萄
贡性之（元代）

忆骑官马过滦阳，马乳累累压架香。酿就琼浆三百斛，胡姬当道唤人尝。
梅花十绝句
赵蕃（宋代）

断崖修竹是吾庐，亦有梅花手自锄。
岁晚平安久无报，不知春到又何如。
至睢州有感
陈名夏（清代）

寒山凄绝暮烟斜，旧日村原见几家。草长甫田惊宿雉，人稀落木乱啼鸦。

畏兵相避真如火，携友长征未有涯。夙慕中原文献地，到来拂面起尘沙。
题张埧夫腴庄图三首
杨万里（宋代）

花开还喜落还嗟，君被腴庄恼却些。
何似老夫展横轴，一朝见尽四时花。
风云岭
乔重禧（清代）

惊沙风卷夕阳明，松漠茫茫积翠横。残雪数峰犹噤马，落花四月未闻莺。

玉盆湾远无牙帐，银铠星寒吊柳城。塞女琵琶边戍角，听来总是可怜声。
雨窗宴坐与表兄论作诗写字之法各一首 其二
丁鹤年（元代）

蝇头小楷写乌丝，字字钟王尽可师。忽悟庖牺初画象，工夫元不在临池。
送延平二堂长
陈宓（宋代）

延平学术号渊源，端的名师四代传。
连岁朋来多秀士，一朝归去两高贤。
休言道统追千载，但淑人心直几钱。
见说新侯真好学，弓旌不日定招延。
寄师文二首
陈造（宋代）

阿泰知何似，无书坐地偏。
未妨归缓缓，可免意县县。
肖父仍便酒，如翁不蓄钱。
况须供老眼，欲说已欣然。
题修水黄公端梅溪二首 其二
萧立之（宋代）

此地梅花非隐沦，向来双井属诗人。如今添著调梅手，却与江南作好春。
郭氏山林十六詠月峡
陆游（宋代）

我昔泝三峡，仰天如匹练。
安得中天月，正用此时见。
石三峰为示十字云昔日乘龙贵今朝汗马劳为足
文天祥（宋代）

云低昏海日，风急沸洪涛。
昔日乘龙贵，今朝汗马劳。
纨绮污尘土，珠玉委蓬蒿。
若作凄然赋，吾将仆命骚。
归鹭
黄裳（宋代）

夕阳归去荻花乡，横点山腰一带长。于下于飞虽可赋，也窥清浅为生忙。
述怀 其二
商山客死书生（唐代）

南冈夜萧萧，青松与白杨。家人应有梦，远客已无肠。
送韦八少府判官归东京
崔峒（唐代）

玄成世业紫真官，文似相如貌胜潘。鸿雁南飞人独去，

云山一别岁将阑。清淮水急桑林晚，古驿霜多柿叶寒。

琼树相思何日见，银钩数字莫为难。
舟行
陈纪（宋代）

落日残霞岛屿明，淡烟衰草古今情。
青山偏向意中远，白鸟正当吟处横。
岁晚梅花和我老，愁来竹叶向谁倾。
浪游无奈徂年感，远浦晚风潮又生。
子夜四时歌 其八
佚名（魏晋）

炭垆却夜寒，重袍坐叠褥。与郎对华榻，弦歌秉兰烛。
偈颂一百零四首
释绍昙（宋代）

寺踞千峰，十方同聚。
家贼难防，令人惊怖。
正法明王，怒发冲冠。
作如是言休惊怖，侬家自有降魔杵。
粉碎髑髅，裂开肠肚。
热铁洋铜满满盛，鼻绳牵入泥犁去。
佛子将谓出家行菩提路，谁知反不如狼虎，
累及七代先灵，生身父母。
号天血泪啼红雨，哑，
怨恨恁谁诉。
登麻姑台
李孙宸（明代）

杖藜随意出花间，散步麻姑百丈潭。潭上琪花与瑶草，一一金丈映客颜。

云舆凤辇不可即，空听天风落佩环。手自揖麻姑，长笑振衣起东望。

蓬莱浅且清，阅世沧桑聊复尔。我生安敢望神仙，野性由来厌俗缘。

此曾登临何地复何日，只见秋山历历楼台白玉淩苍烟。

四十劳生虚自度，到此不觉心茫然。须臾红日已西昃，览眺徘徊重叹息。

四大此身何所归，安得淩风就双翼。神楼灵散若可逢，长与人间辞谷食。
偈八首 其五
释仁勇（宋代）

风鸣条，雨破块，晓来枕上莺声碎。虾䗫蚯蚓一时鸣，妙德空生都不会。

都不会，三个成群，四个作队。
句
宋祁（宋代）

细栽烟外叶，繁并暖前枝。
题西窗食芹稿
陈起（宋代）

曾味西窗稿，经年齿颊清。
细评何物似，碧涧一杯羹。
山居 其六
淳藏主（宋代）

瓦炉爇处清烟霭，铁磬敲时晓韵寒。一穿数珠粗又重，拈来百八不相谩。
谢冲雅上人惠草书
郭祥正（宋代）

上人胸腹包琅玕，醉目睥睨临冰纨。墨池顷刻波澜翻，虬龙尾尾垂云间。

摇曳天矫若可攀，霹雳轰斧电火骞。卒章雨雹霏漫漫，澒洞恐惧坤轴掀。

白沙纵横仆鼍鼋，屋漏壁折安足言。鸟惊出林避弹丸，斗高复下腾修翰。

朽木欲折枯藤攒，逸兴不顾长毫乾。客如堵墙争纵观，讵知垩尽吾鼻端。

黄金论斗珠走盘，数字不售尤为难。尔尝爱我说玄理，为我落笔动盈纸。

张颠怀素嗟已矣，上人之书无与比。
首夏二首 其二
方回（元代）

寒燠分时序，生成续化工。窃迟登麦日，肯怨落花风。

春气何曾绝，天机岂易穷。谁云老圃淡，早著石榴红。
百香诗 其六十一 松
郭居敬（元代）

岁晚山空伯仲行，梅花洁白竹青苍。冰霜节操凌云气，肯授秦封雨露香。
易地湖外喜而有作
蔡戡（宋代）

平生何意作南游，直为饥驱不自由。天外飞鸢惊昨梦，峰前回雁唤离愁。

再赓汉节君恩重，一笑潘舆喜气浮。惭愧向来三百指，团栾归去更何求。
送勾熙载赴浙西盐
陆九渊（宋代）

平分浙江流，东境浮海角。
其民仰鱼盐，久已困征榷。
麦禾与桑仰，耕锄到墝埆。
往岁比不登，场圃几濯濯。
荒政劳庙谋，赈廪开数数。
饥羸不待饱，共感君泽渥。
仁哉覆育恩，所恶吏龌龊。
教诏弥谆谆，听受只藐藐。
何知国与民，足己肆贪浊。
流离且未还，已复事椎剥。
按察殊未曾，圣主独先觉。
重贻宵旰忧，顾盼求草荦。
君固岷峨英，怀抱富荆璞。
迩来奏对语，朝阳鸣鷟鸑。
锵然历帝聪，简记谅已确。
外台适虚席，妙选出亲擢。
此节岂轻受，委寄重山岳。
除音九天下，众论靡瑕驳。
揽辔首越山，青萍方在握。
送君无杂言，当不负所学。
前韵虽险用之未尽掇其馀复成三百言
洪适（宋代）

一苦寒威重，清晨雨脚□。严风号宇宙，飞雪下闾阎。

布地盐初撒，穿帷粉乍黏。裴回轻点袖，萦积满盈檐。

骋巧飘虽急，乘危势或沾。梨花芳小圃，桂魄射疏帘。

烟湿茶翁灶，竿低酒舍帘。清泉埋沼沚，苍干耸楩楠。

玉匝齐君履，银封鲁国詹。盆收新琢璧，阶展未裁缣。

木杪疑飞絮，江干杂秀蒹。正随云阵合，未放日光暹。

处壮山屠虎，高兴泽殪蚺。重巅闻折木，邃野绝飞鹣。

隼击翎添厉，鳞藏口敢噞。狼随姬满驾，鹊集叔才苫。

授简词臣敏，乘车海若谦。汉传王母绛，周贡嵰山甜。

王脧师方整，高昌众欲熸。汉光开帝业，苏烈贯兵钤。

豹曳荆人舄，牙抽孙子签。肤寒方起粟，手坼正忧𪓘。

挟纩冬裘燠，倾罍夜饮厌。寒光欺宝鉴，素质夺朱綅。

犬喜蹄方逞，儿餐舌未钳。梅林催皑皑，麦垄长蔪蔪。

罝兔难探穴，叉鱼已溉鬵。鸱蹲饥愈噪，马缩冻难钳。

见晛将消释，歌诗兴佞憸。妍辞惭谢客，讵敢示群佥。
次韵向文刚三绝 其一
王庭圭（宋代）

沈谢曹刘拟绝伦，唯公词翰可招魂。新诗不拾前人语，文彩风流自一门。
析柳
黄庚（元代）

阳关一曲灞桥春，垂绿阴中别恨新。
漫折青丝千万缕，多应绊不住行人。
玉楼春
李邴（宋代）

一年适尽莲花漏，翠井屠苏沈冻酒。
答吴浚仲
吴景奎（元代）

礼部文章惊海内，先生学业振家声。隐之泉水有清操，仲蔚蓬蒿无俗情。

天上麒麟初应瑞，榜中龙虎再题名。汉廷慎勿轻年少，政事书成属贾生。
左原诗三十二首 其二十三 南瀑布
王十朋（宋代）

飞瀑来从小雁荡，灵源颇类大龙湫。矩罗尊者不须占，乞与山翁取次游。
题钓雪图 其二
赵蕃（宋代）

沙鸥故飞飞，湖雁更历历。顾我亦忘机，相看同一适。
和刘后村梅花百咏
方蒙仲（宋代）

极知云月浩无边，所恨舂容欠大篇。
宵立我犹嫌俗士，形臞尔可配儒仙。
阮郎归（壬辰邵武试灯夕）
洪茶（宋代）

东风吹破藻池冰。晴光开五云。绿情红意两逢迎。扶春来远林。

花艳艳，玉英英。罗衣金缕明。闹蛾儿簇小蜻蜓。相呼看试灯。
猿
杜牧（唐代）

月白烟青水暗流，孤猿衔恨叫中秋。

三声欲断疑肠断，饶是少年今白头。
石博山
黄公度（宋代）

谁琢翠岚如许工，晴峦汹涌欲穿空。
一尘不动心斋处，寸缕初飞鼻孔通。
偈颂七十六首 其四十七
释师范（宋代）

雪峰发九重圣箭，谁敢当锋。三圣跃透网金麟，应无杂食。

要明那畔事，须是这边人。三家村里，闹市丛中。妙应无私，临机有准。

不是冤家不与邻。
题越上人临清轩
兰以权（明代）

尘境不可居，飞锡傍流水。
高槛接空溟，新绿涣如砥。
孤影过寒接，悠然逝群鲤。
所以川上人，于焉契斯理。
卜筑拟幽栖，兼足浣尘耳。
爱此春雨余，波光净禅几。
燕山樵歌
徐贯（明代）

白云最深处，时有伐木声。长歌互相答，澹然忘世情。
绿柿寄开欲游钓台以诗谢
滕岑（宋代）

西城好在朱夫子，屈指经年隔笑谈。
忽枉尺书相劳苦，更蒙绿柿远分甘。
似闻欲访严陵濑，何惜暂辞弥勒龛。
已约桐君候舟楫，当令风月往迎参。
送余昌期之漳平
林光（明代）

乌纱谈笑一官除，年少功名岂负渠。僻地何愁无俊杰，小庠刚好了经书。

寻常草偃风行后，千万山看雨过馀。薄禄总堪供伏腊，不须弹铗更歌鱼。
初秋夜坐赠吴武陵
柳宗元（唐代）

稍稍雨侵竹，翻翻鹊惊丛。
美人隔湘浦，一夕生秋风。
积雾杳难隔，沧波浩无穷。
相思岂云远，即席莫与同。
若人抱奇音，朱弦縆枯桐。
清商激西颢，泛滟凌长空。
自得本无作，天成谅非功。
希声閟大朴，聋俗何由聪。
韩子华内翰见过
梅尧臣（宋代）

但见公轩过，未见我马去。
我懒宜我嫌，公曾不我恶。
秋雨天街凉，萧萧绿槐树。
遥听高车声，驺导门前驻。
仆夫惊入扉，遽曰能来顾。
度量何其宏，始终不改遇。
索以新诗章，遍览日欲暮。
诚惭兜离音，唐突韶与濩。
明朝当负荆，人莫讥贵附。
杂歌谣辞。挟瑟歌
陆龟蒙（唐代）

挟瑟为君抚，君嫌声太古。寥寥倚浪丝，eP々沉湘语。

赖有秋风知，清泠吹玉柱。
七月六日焚黄 其二
游朴（明代）

双垄藏衣卜几年，孤儿空有泪如泉。宅中灵閟风云护，天上褒如日月悬。

章服屡廑三锡命，丝纶直起九原宣。国恩庭训俱难报，欲效尘涓重自怜。
酬赵二侍御使西军赠两省旧僚之作
张九龄（唐代）

石室先鸣者，金门待制同。操刀尝愿割，持斧竟称雄。

应敌兵初起，缘边虏欲空。使车经陇月，征旆绕河风。

忽枉兼金讯，非徒秣马功。气清蒲海曲，声满柏台中。

顾己尘华省，欣君震远戎。明时独匪报，尝欲退微躬。
欲访天柱山阇黎寄一绝句
毛滂（宋代）

三年不到上人家，目断晨烟与暮霞。
急遣寄声堂下水，便来洗眼看天花。
东壩以里沿岸人家皆对门植苇於小屿不晓其旨
岳珂（宋代）

万里江滨长野芦，西风元不费工夫。
两京齐菜论斤卖，耳目由来喜所无。
卜算子
葛长庚（宋代）

古寺枕空山，楼上昏钟静。饥鼠偷灯尾蘸油，悄悄无人影。

长剑偷中鸣，今古深思省。此夕行藏独倚楼，风雨凄凄冷。
鹧鸪天·艳朵珍丛间舞衣
陈耆卿（宋代）

艳朵珍丛间舞衣。蹴球场外打红围。小舆穿入花深处，且住簪花醉一卮。秋欲尽，最怜伊。江梅未破菊离披。情知不与韶华竞，回首西风怨阿谁。
宿蒋帝庙，明日游山南诸寺
徐铉（宋代）

便返城闉尚未甘，更从山北到山南。花枝似雪春虽半，

桂魄如山日始三。松盖遮门寒黯黯，柳丝妨路翠毵毵。

登临莫怪偏留恋，游宦多年事事谙。
三峰寺
真山民（宋代）

寂寞烟林噪乱鸦，青鞋步入野僧家。
云深不碍钟声出，日转还移塔影斜。
廊下蜗黏松砌藓，佛前蜂恋插瓶花。
竹床纸帐清如水，一枕松风听煮茶。
吴门徐昭法先生画芝 其二
李必恒（清代）

四皓当年彊是非，商山芝愧首山薇。祇应乞与徐夫子，闭户丹青为疗饥。
吊赤水李先生
徐夤（唐代）

三年悲过隙，一室类销冰。妻病入仙观，子穷随岳僧。

荒丘寒有雨，古屋夜无灯。往日清猷著，金门几欲征。
知宗示提舶赠新茶诗某未及和偶建守送到小春分四饼因次其韵
王十朋（宋代）

建安分送建溪春，惊起松堂午梦人。卢老书中才见面，范公碾畔忽飞尘。

十篇北苑诗无敌，两腋清风思有神。日铸卧龙非不美，贤如张禹想非真。
安国读酬倡集有平生我亦诗成癖却悔来迟不与编之句今欲编后集得佳作数篇为楚东诗社之光复用前韵
王十朋（宋代）

六逸中无李谪仙，诗筒忽得旧临川。枝芳又类燕山桂，马立欣瞻刺史天。

公似虞臣宜作牧，我惭鼠技滥烹鲜。新诗不减颜公咏，贵若山王定不编。
为王漕寿
释宝昙（宋代）

十日西风便老成，挽回金气愈高明。
朱轓玉节非吾事，雪竹霜松不世情。
未可买山归卜筑，却须持橐慰平生。
如公骨相应仙去，绿发朱颜已有名。
闲泊东窗为静寄
韩淲（宋代）

吾爱陶诗中，静寄东轩语。试取作佳名，朝夕相与处。

薰风一榻闲，转觉远烦暑。试问轩外人，纷华今几许。
送李左藏三首 其一
袁燮（宋代）

中都衣冠地，振羽良独难。美材副时须，步武随鹓鸾。

平生根柢学，万卷胸中蟠。清规照冰玉，健笔翻波澜。

宦游聊复尔，荣利不可干。去去展壮图，士友拭目看。
春日移舟章园
葛立方（宋代）

冰壶彻骨无纤尘，新来结屋苕溪滨。
倾银注瓦叟泥饮，披锦裂绣天行春。
沙平印篆鸟浴羽，浪暖破绡鱼跃鳞。
一丘一壑志愿毕，肯待人招祁孔宾。
答资道
刘跂（宋代）

都尉声名后，篇章不乏才。谈高正始际，诗自建安来。

险怪探龙正，甘珍味豹胎。阴何长有思，郊岛漫相猜。

白雪凭谁听，黄花入众咍。楚醒搴水薜，蜀兴动官梅。

晚艇翩翩鸟，秋涛隐隐雷。水兼天浩荡，山为日崔嵬。

丽藻烦三复，愁肠殆九回。自惭无世用，庄语笑迂骀。
一点春 藕丝 见况周颐《词钞》
冒俊（清代）

一弯西子臂，七窍比干心。美人烈士情无限，馀绪缠绵自古今。
题赵麟春郊散牧图
童冀（明代）

古人画马称曹韩，近代独数赵集贤。一往不可得笔法，付与诸生传天闲。

騋牝踰万乘，神定挥毫觉天胜。人间羁靮不敢施，散牧春郊见真性。

一疋膝坐双足拳，一疋喷吐嘘青烟。就中一疋倚树立，雄心已驰青海边。

雪峰上人今支遁，不惜千金爱神骏。客窗留我展画图，复见开元阅清峻。

祗今骅骝世岂无，虞坂往往逢盐车。何如驽骀立仗下，日饫太官三品刍。
某又述
释道真（宋代）

白壁从来好丹青，无知个个乱题名。
三涂地狱交谁忍，十八湔铜灌一瓶。
镌龛必定添福利，凿壁多层证无生。
唯报往来游玩者，辄莫於此骋书题。
酬朱孔年惠菊 其二
林俊（明代）

柴桑归爱一身轻，中路黄花到眼明。不见芙蓉见秋水，最难摹索是风情。
沅州秋夜忽忆三年前秋夜之作二首 其二
薛瑄（明代）

黔中今是第三秋，又听虫声四壁幽。脩竹林间天籁发，芭蕉叶上露华流。

知非渐拟高人化，学道宁忘长者谋。好在灯花频送喜，沅江几日放归舟。
偈颂八十七首
释慧开（宋代）

死心室内，移身移步。
日日香灯，朝朝话堕。
稽首齐安王，铁蛇横大道。
白龙寺
徐网（宋代）

万木梢头见塔尖，道人于此卜幽潜。
深林六月风敲竹，古寺三更月入龛。
天旱蛟龙藏窟宅，水枯鱼鳖露须髯。
我来赤日祈甘雨，卧听萧萧泻屋檐。
梦中诗
卢献卿（唐代）

卜筑郊原古，青山无四邻。扶疏绕屋树，寂寞独归人。
粉蝶儿·啼鴂声中
蒋捷（宋代）

啼鴂声中，春光化成春梦。问东君、仗谁诗送。燕怜晴，莺爱暖，一窗芳哄。奈匆匆、催他柳绵狂纵。轻罗扇小，桐花又飞么凤。记寒吟、沁梅霜冻。古今□，人易老，莫闲双鞚。尚堪游、荼粉云香洞。
不能忘情吟
白居易（唐代）

鬻骆马兮放杨柳枝，掩翠黛兮顿金羁。

马不能言兮长鸣而却顾，杨柳枝再拜长跪而致辞。

辞曰：主乘此骆五年，凡千有八百日。衔橛之下，

不惊不逸。素事主十年，凡三千有六百日。巾栉之间，

无违无失。今素貌虽陋，未至衰摧。骆力犹壮，

又无虺隤.即骆之力，尚可以代主一步；素之歌，

亦可以送主一杯。一旦双去，有去无回。故素将去，

其辞也苦；骆将去，其鸣也哀。此人之情也，马之情也，

岂主君独无情哉？予俯而叹，仰而咍，且曰：骆，骆，

尔勿嘶：素，素，尔勿啼。骆反厩，素反闺。吾疾虽作，

年虽颓，幸未及项籍之将死。何必一日之内，

弃骓兮而别虞兮。乃目素兮素兮，为我歌杨柳枝。

我姑酌彼金罍，我与尔归醉乡去来。
扫花游（前题）
王沂孙（宋代）

满庭嫩碧，渐密叶迷窗，乱枝交路。断红甚处。但匆匆换得，翠痕无数。暗影沈沈，静锁清和院宇。试凝伫。怕一点旧香，犹在幽树。

浓阴知几许。且拂簟清眠，引筇闲步。杜郎老去。算寻芳较晚，倦怀难赋。纵胜花时，到了愁风怨雨。短亭暮。谩青青、怎遮春去。
龙潭瀑布泉
张衡（两汉）

古木千章荫浅滩，干霄危石噀飞湍。
水晶帘下谁安女，乱掷珍珠落玉盘。
残春感事十首
方回（元代）

果熟携竿扑，禽鸣挟弹窥。
自怜多病叟，无奈近邻儿。
排闼宁容锁，逾垣更问篱。
牡丹才半拆，摘去最红枝。
斋中偶书
范仲淹（宋代）

狂愚多苦口，幽远独甘心。
言路有馀责，权门无去音。
忘忧曾扣易，思古即援琴。
此意谁相和，寥寥鹤在阴。
大人生朝六首·寅孙
项安世（宋代）

岧峣丹阙六龙飞，浩荡鸿私下九围。
花结初颁红锦帙，宝香新拜绿荷衣。
未曾贺剌周闾里，又报升柴享禁闱。
千岁几番蒙帝泽，一年两度被恩辉。
上欧阳内翰第一书
苏洵（宋代）

内翰执事：洵布衣穷居，尝窃有叹，以为天下之人，不能皆贤，不能皆不肖。故贤人君子之处于世，合必离，离必合。往者天子方有意于治，而范公在相府，富公为枢密副使，执事与余公、蔡公为谏官，尹公驰骋上下，用力于兵革之地。方是之时，天下之人，毛发丝粟之才，纷纷然而起，合而为一。而洵也自度其愚鲁无用之身，不足以自奋于其间，退而养其心，幸其道之将成，而可以复见于当世之贤人君子。不幸道未成，而范公西，富公北，执事与余公、蔡公分散四出，而尹公亦失势，奔走于小官。洵时在京师，亲见其事，忽忽仰天叹息，以为斯人之去，而道虽成，不复足以为荣也。既复自思，念往者众君子之进于朝，其始也，必有善人焉推之；今也，亦必有小人焉间之。今之世无复有善人也，则已矣。如其不然也，吾何忧焉？姑养其心，使其道大有成而待之，何伤？退而处十年，虽未敢自谓其道有成矣，然浩浩乎其胸中若与曩者异。而余公适亦有成功于南方，执事与蔡公复相继登于朝，富公复自外入为宰相，其势将复合为一。喜且自贺，以为道既已粗成，而果将有以发之也。既又反而思，其向之所慕望爱悦之而不得见之者，盖有六人焉，今将往见之矣。而六人者，已有范公、尹公二人亡焉，则又为之潸然出涕以悲。呜呼，二人者不可复见矣！而所恃以慰此心者，犹有四人也，则又以自解。思其止于四人也，则又汲汲欲一识其面，以发其心之所欲言。而富公又为天子之宰相，远方寒士，未可遽以言通于其前；余公、蔡公，远者又在万里外，独执事在朝廷间，而其位差不甚贵，可以叫呼扳援而闻之以言。而饥寒衰老之病，又痼而留之，使不克自至于执事之庭。夫以慕望爱悦其人之心，十年而不得见，而其人已死，如范公、尹公二人者；则四人之中，非其势不可遽以言通者，何可以不能自往而遽已也！

执事之文章，天下之人莫不知之；然窃自以为洵之知之特深，愈于天下之人。何者？孟子之文，语约而意尽，不为巉刻斩绝之言，而其锋不可犯。韩子之文，如长江大河，浑浩流转，鱼鼋蛟龙，万怪惶惑，而抑遏蔽掩，不使自露；而人望见其渊然之光，苍然之色，亦自畏避，不敢迫视。执事之文，纡余委备，往复百折，而条达疏畅，无所间断；气尽语极，急言竭论，而容与闲易，无艰难劳苦之态。此三者，皆断然自为一家之文也。惟李翱之文，其味黯然而长，其光油然而幽，俯仰揖让，有执事之态。陆贽之文，遣言措意，切近得当，有执事之实；而执事之才，又自有过人者。盖执事之文，非孟子、韩子之文，而欧阳子之文也。夫乐道人之善而不为谄者，以其人诚足以当之也；彼不知者，则以为誉人以求其悦己也。夫誉人以求其悦己，洵亦不为也；而其所以道执事光明盛大之德，而不自知止者，亦欲执事之知其知我也。

虽然，执事之名，满于天下，虽不见其文，而固已知有欧阳子矣。而洵也不幸，堕在草野泥涂之中。而其知道之心，又近而粗成。而欲徒手奉咫尺之书，自托于执事，将使执事何从而知之、何从而信之哉？洵少年不学，生二十五岁，始知读书，从士君子游。年既已晚，而又不遂刻意厉行，以古人自期，而视与己同列者，皆不胜己，则遂以为可矣。其后困益甚，然后取古人之文而读之，始觉其出言用意，与己大异。时复内顾，自思其才，则又似夫不遂止于是而已者。由是尽烧曩时所为文数百篇，取《论语》、《孟子》、韩子及其他圣人、贤人之文，而兀然端坐，终日以读之者，七八年矣。方其始也，入其中而惶然，博观于其外而骇然以惊。及其久也，读之益精，而其胸中豁然以明，若人之言固当然者。然犹未敢自出其言也。时既久，胸中之言日益多，不能自制，试出而书之。已而再三读之，浑浑乎觉其来之易矣，然犹未敢以为是也。近所为《洪范论》《史论》凡七篇，执事观其如何？嘻！区区而自言，不知者又将以为自誉，以求人之知己也。惟执事思其十年之心如是之不偶然也而察之。
桐庐舟中即事
刘克庄（宋代）

车前弯帽同声散，关外华簪一揖休。
惟有渐江潮好事，肯随逐客到严州。
夜起对月
李光（宋代）

西风扫浮云，素月清夜满。幽人愁不寐，一夕几辗转。

天河见澄霁，江流俯清浅。身随栖鸟息，兴与孤云远。

叩门复何人，隔竹空吠犬。竟须掩关眠，炉薰袅香篆。
东征二首 其二
揭轨（明代）

郊野积玄阴，白日忽沦没。惊风西北来，虏骑何驰突。

悲君贞白姿，永诀在仓卒。玉颜膏野草，何处收汝骨。

恩爱岂不怀，贞烈谁能越。萧条风尘日，纪载多所阙。

曷以照君心，惟应城上月。
清平乐 春游赠妓
沈谦（清代）

两峰眉蹙。更着春烟绿。淡日烘云新雨足。红得桃花如肉。

醉看云鬓欹斜。听歌再立堤沙。懒上银鞍叱拨，愿为金屑琵琶。
东轩前添色牡丹一株开二十四枝成二绝呈诸公 其二
邵雍（宋代）

牡丹一株开绝奇，二十四枝娇娥围。满洛城人都不知，邵家独占春风时。
挚父先生出行野四日不归极望成诗
范当世（清代）

先生与奴食同品，腐鱼酸菜腹中裹。与我读书同苦甘，朝吟夕咀三倍我。

前日惊呼走出城，田间蝗子大如蠃。宁关自古循良心，只为此官食者夥。

妻儿弟侄十口家，万口从君索饼䴹。万口不饱君无财，数十之家不举火。

君亦一口张，我亦一口哆。我食何尝似君艰，我亦一家待君妥。

玉阶仙露三千年，一树琼华长娿娜。中有綵鸾非帝骖，朱户沈沈下青琐。

君归休，但安坐，此邦亦不谓君惰，我与君亦暂不饿。

气化终留蠡贼心，圣人岂免昆虫祸。面颜昔枯还未腴，何苦风尘日摧挫。
梅花集句 其四十三
李龏（金朝）

月落乌啼霜满天，江头归客木兰船。愁肠断处春何限，忍把敲吟旧竹鞭。
张巡
徐钧（宋代）

析骸易子守孤城，六万惟馀四百人。
生道杀民民不怨，千年庙食尚如新。
过鸣皋隐者
钱起（唐代）

磻石老红鲜，征君卧几年。
飞泉出林下，一径过崖巅。
鸡犬逐人静，云霞宜地偏。
终朝数峰胜，不远一壶前。
仲月霁春雨，香风生药田。
丹溪不可别，琼草色芊芊。
感事 其四
屠寄（清代）

精卫衔木石，毕志沧海间。爰居巢鲁门，风多避其患。

矫矫陈虎贲，方舟盖广川。抽刀榑木折，饮马咸池乾。

节旄脱欲尽，灵查殊未还。天吴激溟涨，浩荡弓频关。

青鸟昆仑来，投我白玉环。素书虽不识，长揖辞蓬山。

凤驾有遗音，窈窕难重攀。夜来阊阖风，吹折山中兰。
浣溪沙
吴灏（清代）

未到三春雨已多。小斋如艇水云窠。风风雨雨奈春何。

紫燕衔泥终是苦，莺雏镇日隐枝柯。春光无赖尽蹉跎。
梅下望家信
曾畹（明代）

又觉春风到，梅花信不来。陇头赫连国，庾岭郁孤台。

地以青天接，书难白首开。暂收边徼泪，长啸大江回。
献新安于尚书
杜荀鹤（唐代）

九土雄师竟若何，未如良牧与天和。月留清俸资家少，

岁计阴功及物多。四野绿云笼稼穑，千山明月静干戈。

行人耳满新安事，尽是无愁父老歌。
寄彭梅庄
萧立之（宋代）

懒似嵇康多几分，缄情久不报殷勤。人言岁暮于吾子，今见梅殷疑是君。

岁月尚须留我辈，乾坤何可少斯文。相期不作草中腐，付与后来杨子云。
抱儿行
卢若腾（明代）

健卒径入民家住，鸡犬不存谁敢怒。三岁幼儿夜啼饥，天明随翁采薯芋。

采未盈筐翁未归，儿先归来与卒遇；抱儿将鬻远乡去，手持饼饵诱儿哺。

儿掷饼饵呼爹娘，大声哭泣泪如雨；邻人见之摧肝肠，劝卒抱归还其妪。

妪具酒食为卒谢，食罢咆哮更索赂；倘惜数金赎儿身，儿身难将铜铁锢。

此语传闻遍诸村，家家相戒谨晨昏；骨肉难甘生别离，莫遣幼儿乱出门。
百字令
王灏（清代）

梨花春掩，小庭幽、怎地春光难售。飞雪漫随风荡漾，还似冬残时候。

杏脸娇含，柳眉愁蹙，妆点溪山瘦。瑶台月下，尽教独自消受。

追忆放鹤亭边，灞桥驴上，风景依然旧。碎玉声声寒欲诉，是处珠悬檐溜。

小阁焚香，茶烟一缕，图史娱清昼。立来久矣，窗前忽讶君叩。
送汶水王明府
戴叔伦（唐代）

何时别故乡，归去佩铜章。亲族移家尽，闾阎百战场。

背关馀古木，近塞足风霜。遗老应相贺，知君不下堂。
再游洞神宫怀邵羽人有感
李中（五代）

重向烟萝省旧游，因寻遗迹想浮丘。峰头鹤去三清远，

坛畔月明千古秋。泉落小池清复咽，云从高峤起还收。

自惭未得冲虚术，白发无情渐满头。
夜宴安乐公主宅
卢藏用（唐代）

侯家主第一时新，上席华年不惜春。

珠釭缀日那知夜，玉斝流霞畏底晨。
孟子引齐人言
佚名（先秦）

虽有智能。
不如乘势。
虽有鎡基。
不如待时。
初十夜雨十一日大雨呈赵守
韩淲（宋代）

醮事初严雨已倾，神车西上百川盈。坐令田里三农喜，身见邦侯一念诚。

欢动追锋归禁近，福回眉寿奉亲荣。郁攸洗净馀氛后，开士画传禅月清。
分题龙宫宝石送陈庭学之官城都
全室宗泐（明代）

成都山水区，龙宫遗宝石。
苔藓滋古文，波涛含润色。
骊珠化海滋，神变安可测。
想当听经时，云寒夜堂寂。
蜀中天下险，兵戈屡充斥。
城郭虽已非，此石尚如昔。
京华岁将阑，万里送行客。
时清卫府闲，搜奇抚陈迹。
平生独往愿，蹉跎头半白。
怅望西南天，空惭远飞翼。
梁甫吟与任向
张方平（宋代）

秋风吹空一横扫，秀桐芳蕙经宵老。晨鸡惊起穷丈夫，心骨调残感霜草。

独起过君喜君在，鹴裘同就旗亭解。酒酣气壮把袂归，吾曹心过中区大。

君不觉丰城两龙思延平，气凝愁紫牛间横。神物际会当有时，洛阳楼上逢张卿。

古人率自穷途起，景略执畚南阳耕。
怀黄令裕二首
李吕（宋代）

今时求此道，笃志孰如君。
经训多成诵，疑难喜细论。
利交甘若醴，世态薄於云。
须秉岁寒节，深推孔孟尊。
一枝春
周密（宋代）

醉，且调新弄以谢之

碧淡春姿，柳眠醒、似怯朝来酥雨。芳程乍数。唤起探花情绪。东风尚浅，甚先有、翠娇红妩。应自把、罗绮围春，占得画屏春聚。

留连绣丛深处。爱歌云袅袅，低随香缕。琼窗夜暖，试与细评新谱。妆梅媚晚，料无那、弄颦佯妒。还怕里、帘外笼莺，笑人醉语。
甲午除夜犹在桂林念致一弟使虏今夕当宿燕山会同馆兄弟南北万里感怅成诗
范成大（宋代）

把酒新年一笑非，鹡鸰原上巧相违。墨浓云瘴我犹住，席大雪花君未归。

万里关山灯自照，五更风雨梦如飞。别离南北人谁免，似此别离人亦稀。
狮子相观音赞
释智朋（宋代）

狮子国中，随类度生。
盘石海潮，呵吼不停。
要见真狮子儿，於斯观其音声。
城上乌为李佥宪赋
郑洪（宋代）

城上乌，飞毕逋，雄飞哑哑雌者呼。下饮九曲呼清池，上集百尺呼高梧。

乌乌一巢生九雏，去年筑城兴万夫。家家力役到妻孥，使君勖我我力痡。

蒸豚满筐酒满壶，作劳耳热歌呜呜。今年城坚如铁石，弩台侵弓土花碧。

白云为藩树为戟，朱旗星流落日赤。马鸣萧萧人寂寂，六门虎贲晨晏食。

城头高高如屋极，乌朝出飞暮来息，雌雄哺雏乳而翼。

城上乌，毕逋尾。九雏羽翼成，飞去青云里。江南无好树，处处烽烟起。

危枝绕遍不堪栖，昨日归来旧巢底。使君青骢马，系在垂杨下。

手中金仆姑，不惊城上乌。恩情双飞鸟，遗爱在中吴。

使君去，几时回？新城高百雉，仰德并崔嵬。
连日得雨凉甚有作
陆游（宋代）

九渊龙起跨苍茫，聊为西州洗亢阳。
晓看空蒙知岁稔，夜闻点滴觉心凉。
纱幮不下蚊蝇静，焙火微温书画香。
睡足何须云梦泽，如雷鼻息撼邻墙。
送卫真晏太丞
韩维（宋代）

才名宰相子，二十取辞科。
得县古称厉，登楼朝见涡。
疲民劳赋役，静理足弦歌。
八桧仙祠在，知君秀句多。
山北纪行十二章章八句 其一
朱熹（宋代）

祗役庐山阳，矫首庐山阴。云峰不可觌，碧涧何由寻。

昨朝解印章，结友同窥临。尽彼岩壑胜，满兹仁知心。
依韵和永叔秋日东城郊行
梅尧臣（宋代）

郊原物老莽然中，寓兴驱车向国东。
夹道名园迷屈曲，压枝秋实乱青红。
寒畦覆绿将收菜，野蝶双飞尚绕丛。
田父欣来问行幸，依稀还似斗鸡翁。
赠李儋
韦应物（唐代）

丝桐本异质，音响合自然。吾观造化意，二物相因缘。

误触龙凤啸，静闻寒夜泉。心神自安宅，烦虑顿可捐。

何因知久要，丝白漆亦坚。
鹊桥莹
同恕（元代）

香飞玉屑，光凝粉蝶。不比精神莹彻。春风一树倚东栏，还称道、莹肌胜雪。

凭谁与说，容吾捡折。老去情缘未歇。□船一棹百分空，直吃到、花梢有月。
南丰道中口占
吕南公（宋代）

冷雨迷濛懒举头，望中恐得故乡愁。梅经旧腊香犹在，水被东风冻已收。

鸟喜春和纷格磔，马嫌泥滑转夷犹。人生祇有安居好，可奈安居不易求。
清潭荣长老写师像求赞
释正觉（宋代）

家山水兮，静忘处所。
友鱼鸟兮，动忘尔汝。
默默之得谁传，的的之宗自举。
冰壶春未回，而痕垢无些；玉林月已上，
而清光有许。湛存此个宗乘，
肯坏人家男女。黄梅之钵笑夜偷，
少室之衣疑浪与。方彻地区，
圆该天宇。神发幽而空谷应呼，
声出碍而霜钟忽杵。
和淮南太尉留题凤州王氏别业
李洞（唐代）

清秋看长鹭雏成，说向湘僧亦动情。节屋折将松上影，

印龛移锁月中声。野人陪赏增诗价，太尉因居著谷名。

闲想此中遗胜事，宿斋吟绕凤池行。
次韵钱逊叔独鹤图三首 其三
吕本中（宋代）

眼明见此出笼鹤，似我北归辞瘴岚。慎勿低头待收养，人间欣戚尽朝三。
赠裴旻将军
王维（唐代）

腰间宝剑七星文，臂上雕弓百战勋。

见说云中擒黠虏，始知天上有将军。
感时行
黄希旦（宋代）

劝君莫种木槿花，朝荣暮落堪咨嗟。劝君种取亭亭竹，霜繁风劲依然绿。

谁不见陈余张耳辈，当面论交旋踵背。又不见管鲍光武与严光，贫贱富贵难相忘。

英声独与天地长，令人万古遥相望，不可得见空徬徨。
江村二首 其一
董嗣杲（宋代）

荒村雨过炊烟收，谁系月下篱根舟。风叶半夜摐摐响，老犬独吠空江秋。
题赵上舍崇{左月右盈}诗卷
刘克庄（宋代）

系出诸王后，名高胄子中。
昔惟称八凯，今复有□□。
疏可编遗史，诗宁论变风。
所交皆胜彦，未必记衰翁。
奉和圣制漕桥东送新除岳牧
苏颋（唐代）

宝贤不遗俊，台阁尽鹓鸾。未若调人切，其如简帝难。

上才膺出典，中旨念分官。特以专城贵，深惟列郡安。

政行思务本，风靡属胜残。有令田知急，无分狱在宽。

至言题睿札，殊渥洒仙翰。诏饯三台降，朝荣万国欢。

举杯临水发，张乐拥桥观。式伫东封会，锵锵检玉坛。
西江月 其二 癸巳自寿
程珌（宋代）

底事中秋无月，元来留待今宵。群仙拍手度仙桥。

惊起眠龙夭矫。

天上灵槎一度，人间八月江潮。西兴渡口几魂消。

又见潮生月上。
五峰亭
胡宏（宋代）

凿山置亭榭，开沼放波澜。
松竹希微绿，菱莲次第丹。
风烟富清远，气象薄高寒。
媚此千金躯，舍彼百虑攒。
神岳精灵动，人寰波浪漫。
乐生忧亦集，徒倚遍阑干。
万孝全惠小龙团
王十朋（宋代）

贡馀龙饼非常品，绝胜卢仝得月团。岂有诗情可尝此，荷君分贶及粗官。
湖中夕泛归南屏四绝
释道济（宋代）

湖上春光已破悭，湖边杨柳拂雕阑。
算来不用一文买，输与山僧闲往还。
寄樗寮张寺丞
吴潜（宋代）

春来物物搅愁肠，排遣惟应闯醉乡。
无柰督邮风味恶，桃花流水愿分尝。
赠远
鲍溶（唐代）

辛苦关西车骑官，几年旌节客河兰。金泥舞虎精神暗，

银缕交龙气色寒。欲和古诗成窦锦，倍悲秋扇损齐纨。

莫劳雁足传书信，愿向凌烟阁上看。
送王巡检之定海
梅尧臣（宋代）

休淬鸊鹈剑，休调鹊血弓。
平时自壮大，何所立战功。
得兵不满百，防寇沧海东。
驾船如飞鹘，出入巨浪中。
苟能勇於此，遇敌无废忠。
咏秦处士作枯松
释祖可（宋代）

秦郎真是旧摩诘，写出崔巍霜雪姿。林壑卷帘相照映，坐令公子发幽思。
偈颂二十三首
释云岫（宋代）

西风凋木叶，蟋蟀啼坏墙。
明月照破屋，露冷黄金床。
藏经一卷，儒书一章。
读不成句，书不成行，
天空地阔谁商量。
题樊氏楼壁
王灼（宋代）

老秋气已严，今日稍晴和。
登君楼西翼，相对一酣歌。
边烽照仙关，大将方枕戈。
吾侪无志用，心慑鬓先皤。
强促半樽绿，各自争岌峨。
月影渐仿佛，西山爽气多。
坐兴儿女念，欲往山之阿。
诸君祈努力，吾亦假馀波。
高尚居士
张元干（宋代）

往在澶渊过我家，自怜凡骨走天涯。
丹青始识先生面，点化何时一粒砂。